Rower dood ná skietery in Strand(Argieffoto: ER24) ŉ Vermeende rower is dood en twee ander mense beseer nadat ŉ skietery by ŉ winkel in die Strand in die Wes-Kaap uitgebreek het. Die verdagtes was glo besig om die winkel in Hoofweg te beroof. Russel Meiring, woordvoerder van die ambulansdiens ER24, sê paramedici het Saterdag omstreeks 10:00 op die toneel aangekom en een van die verdagtes, ŉ 40-jarige man, in ŉ sloot langs die pad sien lê. “Die man het ŉ skietwond aan sy nek opgedoen en geen tekens van lewe getoon nie. Niks kon vir hom gedoen word nie en hy is op die toneel dood verklaar,” sê Meiring. ŉ Tweede verdagte, ook ŉ man, het ŉ skietwond aan sy arm gehad en is op die toneel behandel. “Hy is later na ŉ nabygeleë hospitaal gehaas vir verdere behandeling.” Meiring sê ŉ bejaarde vrou, wat in die winkel was ten tye van die roof, het beserings aan haar heup opgedoen toe sy omgestamp is. ŉ Ander ambulansdiens het haar behandel en na ŉ hospitaal vervoer. “Die polisie was op die toneel om verdere ondersoek te doen,” sê Meiring. Lt.kol. Andre Traut, polisiewoordvoerder in die Wes-Kaap, sê een verdagte is in hegtenis geneem, maar twee ander is nog op vrye voet.